Preşedintele Partidului Național Liberal, Nicolae Ciucă, a subliniat importanța sa istorică, cu ocazia împlinirii a 149 ani de la înfiinţarea formaţiunii politice. Într-un mesaj publicat vinei, 24 mai, pe o rețea de socializare, fostul premier a explicat impactul pe care l-au avut liberalii în „momentele de cotitură”.
„Partidul Naţional Liberal împlineşte astăzi 149 de ani. În aproape un veac şi jumătate, PNL a fost prezent şi activ la toate evenimentele importante în care s-a construit România pe care o ştim astăzi. Liberalii au fost motorul politic care a demarat sau a deblocat momente de cotitură pentru istoria noastră: independenţa, Marea Unire, reformele agricole, economice sau educaţionale”, a scris Ciucă, pe Facebook.
Potrivit acestuia, „de câte ori ţara a avut un premier liberal, au fost înregistrate evoluţii economice sau reforme structurale”.
„Istoria României din aceşti ultimi 149 de ani s-a scris simultan cu cea a partidului nostru. Încă din perioada cluburilor politice care au precedat fondarea PNL, de câte ori ţara a avut un premier liberal, au fost înregistrate evoluţii economice sau reforme structurale. În perioada ilegalităţii impuse de regimul comunist, fruntaşii liberali au suferit şi au murit alături de românii aruncaţi în închisori. Renaşterea ţării după Revoluţia din decembrie 1989 a marcat şi revenirea în viaţa politică a Partidului Naţional Liberal”, a completat liderul PNL.
După mai multe încercări de coalizare a oamenilor politici care susțineau principii liberale, partidul o coaliție a fost formată în ziua de 24 mai 1874, ca forță de opoziție împotriva guvernului conservator, scrie Historia.
La 5 iunie 1875, „Românul” a publicat lista cu numele celor 25 de membrii constituiţi în comitetul coordonator: Vasile Arvanezu, Dimitrie Berindei, Pană Buescu, Ion Constantin Brătianu, Dumitru Brătianu, dr. Nae Calinderu, Dimitrie Cariadgi, Ion Câmpineanu, Manolache Costache Epureanu, Nicolae Fleva, Mihail Ferechide, Ion Ghica, Dimitrie Giani, Alexandru G. Golescu, Constantin Grădişteanu, Mihail Kogălniceanu, Alexandru Lupescu, Constantin Nacu, Remus Opran, Pache-Protopopescu, Constantin Alexandru Rosetti, Eugeniu Stănescu, Dimitrie Alexandru Sturdza și George Văcărescu.